Cricket: England fights back on rain-interrupted first day of fourth Ashes Test
NUUSFLITS NUUSAGENTSKAP 5 Januarie 11 vm
# Die Zondo-kommissie sê Zuma het staatskaping moontlik gemaak en bevorder
# Outa beskryf die eerste verslag van die staatkapingskommissie as 'n geleentheid vir wetsgehoorsame burgers om te vier
# En, 'n hond red 'n beseerde Kroasiese bergklimmer se lewe deur 13-uur lank op hom te lê
# Die Zondo-kommissie dui aan dat oudpresident Jacob Zuma die staatskaping moontlik gemaak en bevorder het. Voorsitter Raymond Zondo skryf in sy eerste verslag Zuma het die Gupta-familie aktief gehelp om die staat te kaap ten koste van Suid-Afrika se mense. Hy sê die voormalige staatshoof het betrokke geraak by die werksaamhede van instellings soos die Inkomstediens en Eskom, en het oneerlike bewyse en fabels vertel wanneer hy getuig het. Zondo sê Zuma het ook ministers wat reeds oorlede is, vals beskuldig.
News24 berig Zondo het nog geen aanbevelings gemaak oor Zuma se moontlike vervolging nie, maar het aanbeveel dat hooffigure in staatskaping soos Brian Molefe, Tony Gupta en Dudu Myene van korrupsie aangekla word. President Cyril Ramaphosa sê hy en die regering sal eers reageer wanneer die laaste verslag teen einde Junie in die Parlement ter tafel gelê word. Hy sal dan ook planne uiteensit oor die inwerkingstelling van die aanbevelings.
Intussen beskryf die Organisasie teen Belastingmisbruik die eerste verslag van die staatkapingskommissie as 'n grootse geleentheid vir wetsgehoorsame burgers om te vier. Die uitvoerende hoof van Outa, Wayne Duvenage, sê met die land wat reeds jare lank bewyse en bekendmakings van al erger staatskaping en diefstal van toelae sien, is die verslag 'n formele weergawe en assessering van wat gebeur het en wie betrokke was. Hy sê daar behoort geen wegkruipplek meer te wees nie:
Speel klankgreep: ENG WayneDuvenage
# Die Universiteit van Johannesburg is besig om sy beleid van verpligte inenting in te stel. 'n Woordvoerder sê die universiteitsraad het die beleid dat studente en personeel teen Covid-19 ingeënt moet wees, in November aanvaar. Dit beteken personeel, post-doktorale navorsings-beurshouers en studente sal die instelling moet inlig oor hulle inentingstatus. Hulle moet bewys dat hulle 'n eerste inenting gehad het of ten volle ingeënt is voordat hulle by enige kampus of fasiliteit toegelaat word. Die maatreëls is ook van toepassing op ad hoc-kontrakteurs, sekere belanghebbers en besoekers.
# Krieket: Die besturende direkteur van die mans-spel in Engeland het verskoning gevra vir die span se teleurstellende vertoning tot dusver in die reeks om die As, maar waarsku dat dit nie 'n oplossing is om nou van verskeie spelers ontslae te raak nie. Ashley Giles sê hy is bewus van die verantwoordelikheid nadat die gashere die eerste drie toetse gewen het om weer die gesogte trofee op te raap. Hy het gereageer op bespiegelinge oor die toekoms van kaptein Joe Root en hoofafrigter Chris Silverwood, en stem saam die stelsel moet verander. Die voorlaaste kragmeting begin môre in Sydney.
# Finansiële aanwysers: Die rand verhandel teen 16-rand-5-sent teen die dollar, 18-rand-13-sent teen die euro en 21-rand-71-sent teen die pond. Bitcoin verhandel teen 46-duisend-358-dollar-40-sent. Die prys van goud is een duisend-813-dollar-68-sent per fynons en die prys van Brent ruolie 79-dollar-86-sent per vat.
# En ten slotte, 'n agt-maande oue Alaska-malemoet met die naam North was die ware held tydens 'n reddingspoging in die berge van Kroasië. Hy het 'n beseerde bergklimmer gered deur 13 uur lank op hom te lê. Die land se berg-reddingsdiens sê in 'n Facebook-inskrywing die hond het Grga Brkic warm gehou nadat hy geval en beseer is. Hy kon nie beweeg nie en sy vriende kon hom nie bereik nie. Die voorval het plaasgevind toe Brkic en 'n groep vriende in die Velebit-berge gaan stap het.